Żagħżugħ ta' 21 sena jinsab f'qagħda kritika wara ħabta bejn track u tlett karozzi fi Triq Ħal Far, Birżebbuġa is-Sibt wara nofsinhar. L-inċident seħħ għall-ħabta tal-3.45pm. Fil-ħabta kienu nvoluti trakk misjuq minn raġel ta' 43 sena residenti Birżebbuġa u 3 karozzi, misjuqa minn żagħżugħ Mosti ta' 21 sena, mara ta' 26 sena mill-Qrendi u raġel ta' 25 sena mill-Mellieħa. L-ebda vettura ma kella passiġġier. Iż-żagħżugħ u l-mara ttieħdu l-Isptar Mater Dei għall-kura, fejn iż-żagħżugħ ġie ċċertifikat li weġġa' serjament filwaqt li l-kundizzjoni tal-mara għadha pendenti. Iż-żewġt irġiel l-oħra ma sofrew l-ebda ġrieħi. Il-Maġistrat tal-Għassa Gabriella Vella ħatret inkjesta, filwaqt li l-investigazzjonijiet tal-pulizija għadhom għaddejjin.